kardosdrur/scandi-wiki huggingface dataset:
Rochambeau (1865)

Rochambeau blev bestilt under den amerikanske borgerkrig til Unionens flåde, og da den blev søsat i juli 1865, fik den navnet Dunderberg. Imidlertid var krigen på det tidspunkt forbi, og den amerikanske flåde havde intet behov for et stort, søgående panserskib, så købet blev annulleret og skibet kom aldrig i amerikansk tjeneste. Det hjalp heller ikke på interessen, at Dunderberg var bygget af umodnet tømmer med ringe holdbarhed, og at det på sin prøvetur i 1867 kun nåede op på 11,7 knob mod de 15 knob, der var lovet i købsaftalen. Dunderberg blev derfor sat til salg. Der gik rygter om at Preussen ville købe skibet, og dette ønskede man ikke i Frankrig, så derfor blev skibet indkøbt til den franske flåde i 1867, og fik her navnet Rochambeau, opkaldt efter den general, der kommanderede det franske korps under den sejrrige kampagne ved Yorktown i 1781.

Konstruktion 

Dunderberg blev konstrueret som en forbedret udgave af Konføderationens panserskib Virginia, der i marts 1862 havde gjort stor skade på de skibe fra U.S. Navy, der blokerede Virginias kyst ved Hampton Roads. Dunderberg var noget større – faktisk det længste skruedrevne træskib, der er blevet bygget – og fik derved også plads til master, så skibet fik større aktionsradius. Kanonerne var samlet i en kasemat midtskibs, men pansringen var ikke specielt kraftig.

Tjeneste 
Som nævnt blev Dunderberg solgt til Frankrig. Prisen i juni 1867 var 10,2 mio. franc, og den følgende måned forlod skibet New York med kurs mod Cherbourg, hvortil det ankom i august. Samme måned blev det omdøbt til Rochambeau, og under prøvesejladsen i Frankrig lykkedes det faktisk at presse skibet op på de lovede 15 knob. I 1868 blev panserskibet forsynet de nyeste franske kanoner, men det blev kun udrustet en enkelt gang, nemlig i forbindelse med krigen mod Tyskland i 1870. Rochambeau forlod Cherbourg i august 1870, med kurs mod Frederikshavn i august 1870, og i september sluttede det sig til den franske eskadre i Østersøen ved Langeland. Allerede den 24. september forlod det eskadren ud for Skagen, og stævnede tilbage mod Cherbourg. Konstruktionsmæssigt var skibet vidt forskelligt fra de traditionelle franske panserfregatter, og da det stod klart, i hvor dårlig stand, tømmeret var, blev Rochambeau allerede i november 1870 overført til reserven. I marts 1871 blev kanonerne fjernet, og i 1872 blev skibet kasseret, og derefter ophugget omkring 1874.

Referencer

Litteratur 
 Roger Chesneau and Eugene M. Kolesnik, ed., Conway's All The Worlds Fighting Ships, 1860-1905, (Conway Maritime Press, London, 1979), 
 Oscar Parkes, British Battleships, 4. udgave 1973,

Eksterne links 
 Periodens franske panserskibe (på fransk) 

Slagskibe fra Frankrig
Fornæs Fyr

Fornæs Fyr er et fyrtårn beliggende på Jyllands østligste punkt, Fornæs, 6 km nordøst for Grenaa på Djursland. Fyrtårnet er i sin fulde højde 27 meter, mens flammehøjden er 32 meter over havets overflade.

Fyret blev bygget i 1839 efter tegninger af Georg Holgreen med et tårn, som var sammenbygget med fyrmesterboligen. Tårnet var forsynet med et roterende spejlapparat. 1892 opførtes det nuværende fyrtårn af granit, monteret med et linseapparat af 2. orden med 4-vægers brænder. 1902 ændredes linseapparatet til et 1. ordens med acetylengasbrænder og i 1924 ombyttede man gasbrænderen med en glødenetsbrænder af engelsk fabrikat.

Fornæs fyr blev bygget på et tre meter dybt betonfundament med en diameter på 8,8 meter, på et fast kalklag. På fundamentet er der opført en halv meter høj sokkel af tilhuggede sten med skrå kant, og igen oven på denne er det 22 meter høje tårn opført af groft tilhuggede granitsten. Trappen inde i tårnet består af 84 fint tilhuggede granitsten, hvis ene ende er indstøbt i tårnets ydermur. Træværket i fyret er af teaktræ. Lanternen er opført cylindrisk af jern med 12 sprosser, og den har en diameter på 3,7 meter samt en rudehøjde på 2,8 meter.

1976-77 blev der ved siden af fyret opført en vagt- og overvågningscentral på i alt 365 m² i 2 etager. Fra denne central styrede man en lang række automatiserede og ubemandede fyr. 1. jan. 2000 blev overvågningscentralen nedlagt og kontrollen overført til København. Der er parkeringsplads ved fyret, hvorfra der er offentlig adgang på strandengene nord og syd for fyret.

Fyrmesterboligen ved Fornæs fyr, er siden 2011 blevet udlejet og anvendt til feriebolig.

Kilder 
 Dansk Fyrliste 2011  Søfartsstyrelsen

Eksterne henvisninger 
 Fornæs Fyr  Fyrets egen hjemmeside

Fyrtårne i Danmark
Bygninger, konstruktioner og anlæg i Norddjurs Kommune
Naturområder i Danmark
Lars Hutters

Lars Otto Hutters (født 26. april 1942 i Skuldelev, død 26. juni 2019) var en dansk læge med speciale i geriatri, venstrefløjsaktivist og politiker. Han var afdelingslæge og fællestillidsmand på Frederiksberg Hospital.

Hutters var i slutningen af 1960'erne trotskist, leder af De Danske Rødgardister og leder af den selvstændige gruppe De Studerendes Vietnam Aktion, som holdt til på Københavns Universitet, og blev overvåget af PET, hvilket han selv var klar over. Han var også med til Verdensbankdemonstrationen i 1970.

Hutters var med i en aktionskomité (Aktionskomiteen af 7. maj 1969), der i 1969 efter gadekampene ved Saga-biografen på Vesterbro udsendte følgende erklæring:

De øvrige underskrivere var Jan Michaelsen, leder i den trotskitiske organisation Revolutionær Aktion (senere journalist ved Land og Folk, Ekstra Bladet m.v. og kommunalbestyrelsesmedlem for VS), Finn Ejnar Madsen, maoist og fhv. trotskist og så tilknyttet Kommunistisk Ungdoms Forbund og leder af De Danske Rødgardister samt Gert Rasmussen fra Kommunistisk Ungdoms Forbund (KUF) og Kommunistisk Arbejdskreds (KAK).

Fra 1982 til 1993 sad han i Københavns Borgerrepræsentation, hvor han indtil 18. januar 1990 repræsenterede Venstresocialisterne, dernæst "Byens Oprør" og fra 23. september 1993 Solidarisk Alternativ. 1998-2001 sad han atter i Borgerrepræsentationen for Solidarisk Alternativ.

Hutters var modstander af lukningen af Kommunehospitalet, og efter valget i 1997 brød han en politisk alliance med den øvrige venstrefløj for at samle mandater til at bevare hospitalet. Hans handlemåde skaffede en borgmesterpost til den radikale Inger Marie Bruun-Vierø.
Hospitalet blev alligevel lukket i 1999.

Lars Hutters fik en ærespris i 2001 af Københavns Lægeforening som tak for sin mangeårige indsats.

Fra oprettelsen af regionerne i 2007 og indtil 2010 sad Hutters i formandsskabet for Yngre Læger i Hovedstaden. Han stoppede som læge i 2011, men var stadig aktiv på andre områder.

Privat var Lars Hutters gift med Inger. Han efterlader sig tre børn og flere børnebørn.

Referencer

Kilder 
 Oversigt over Københavns Borgerrepræsentation-medlemmer

Eksterne henvisninger 
 

Politikere fra VS
Læger fra Danmark
Medlemmer af Københavns Borgerrepræsentation i 1900-tallet
Medlemmer af Københavns Borgerrepræsentation i 2000-tallet
Trotskister
Nicholas Thomas Dall

Nicholas Thomas Dall (død 10. december 1776) var en dansk født maler.

Om hans ungdomsår vides intet. Omtrent 1760 var han bosat i London og medlem af kunstnersocietetet der. 1771 blev han medlem af det kongelige Kunstnernes Akademi i London. Dall var, som det synes, en ret dygtig landskabsmaler og udstillede i det engelske akademi lige til sin død. En tid opholdt han sig i Yorkshire og arbejdede der for hertugen af Bolton, Lord Harewood og andre. Han var også teatermaler og som sådan knyttet til Covent Garden Theatre. Han efterlod enke og små børn i så trange kår, at der på det nævnte teater blev givet en forestilling til indtægt for hans efterladte.

Ekstern henvisning 
 

Malere fra Danmark
Danskere i 1700-tallet
Personer i Dansk Biografisk Leksikon
Scenografer fra Danmark
Landskabsmalere
Dionicio Castellanos

Dionicio Castellanos, bedre kendt som Psicosis eller Psychosis (født d. 19. maj 1971) er en mexicansk luchadore. Han kæmper i øjeblikket som Nicho el Millionare.

Eksterne henvisninger 

 

Wrestlere fra Mexico
Neijiang

Neijiang (Forenklet kinesisk: 内江; traditionel kinesisk: 內江; pinyin: Nèijīang) er et bypræfektur i provinsen Sichuan i Folkerepublikken Kina. Det har et areal på 5.386 km² og et indbyggertal på ca. 4.230.000 mennesker (2007). 

Byen ligger ved floden Tuo Jiang, har flodhavn, og er et jernbaneknudepunkt, med bl.a. en nybygget jernbanelinje med endepunkt Kunming i Yunnan-provinsen. 

Neijiang har også raffinaderier for sukker og anden fødevareindustri.

Administrative enheder 
Bypræfekturet Neijiang har jurisdiktion over 2 distrikter (区 qū) og 3 amter (县 xiàn).

Trafik

Jernbane 
Chengdu-Chongqing-jernbanen betjener området; den fører fra Chengdu til Chongqing.

Vej 
Kinas rigsvej 321 løber gennem området. Den fører fra Guangzhou i provinsen Guangdong via blandt andet Wenzhou og Guilin til Chengdu, hovedstaden i provinsen Sichuan.

Bypræfekturer i Sichuan
Kit Broholm

Kit Broholm (født 17. marts 1952, død 16. december 2018) har været menigt medlem af DKP og SF og siden medlem af Alternativet. Hun var ansat i Sundhedsstyrelsen som chefkonsulent med ekspertise inden for alkoholvaner og alkoholpolitik. Hun har forfattet en række hæfter og pjecer om disse emner.

Broholm var cand.mag. i historie og samfundsfag og havde en master i public health. Hun blev ansat i Sundhedsstyrelsen i 1990. Hun var dansk counterpart i WHO, repræsentant for Danmark i EU's National Commitee on Alcohol, repræsentant for Danmark i en arbejdsgruppe under Nordisk Ministerråd.

Broholm udgav sammen med VS'eren Anne Grete Holmsgaard i 1984 en bog om zionismen, der i dagspressen af pro-zionistiske debattører som Bent Bludnikow og Arne Notkin blev udlagt som antisemitisk. Bogen var baseret på deres speciale fra RUC. Bogen blev skarpt kritiseret i en række artikler, bla i anmeldelse af Anders Jerichow i Weekendavisen og senere af de borgerlige debattører Bent Blüdnikow og Arne Notkin.

I 1980 vurderede Kit Broholm og Niels Hermind risikoen for jøder verden over, hvis jødernes støtte til Israel er ubetinget: "Den kamp, der nødvendigvis altid vil blive rettet mod en sådan undertrykkende kolonistat [Israel, red.], vil også blive rettet mod jøderne verden over, for så vidt det lykkes zionisterne at få jøderne til at identificere sig med zionismen og forsvare Israel."

Noter 

Politikere fra DKP
Politikere fra VS
Faglitterære forfattere fra Danmark
Embedsmænd fra Danmark
Dansksprogede forfattere fra Danmark
Tuo Jiang

Tuo Jiang (kinesisk: 沱江; pinyin: Túo Jiāng) er en flod i provinsen  Sichuan i Kina. Den er en af den øvre del af Yangtzes større bifloder, og er på omkring 655 km. lang.  Tuo Jiang løber fra den  nordvestlige del af Sichuanbækkenet og gennem  Jintang, Jianyang, Ziyang, Zizhong og  Neijiang før den munder ud i Yangtze i Luzhou.

Vandløb i Kina
Sichuans geografi
Mikael Waldorff

Mikael Waldorff (født 9. august 1946 i Faaborg) er en dansk skuespiller og tidligere politiker fra Venstresocialisterne. Waldorff var medlem af Folketinget i 1977 til 1984. Ansat i Dansk Skuespillerforbund 1984, først som sekretariatschef, senere direktør. Nuværende funktion: seniorkonsulent med arbejdsområder: forhandling og internationalt arbejde i FIA (Federation International des Acteurs).

I 1985 kaldte Waldorff politiets uropatrulje for "halvfascister". Han blev stævnet for injurier, men frifundet i byretten.

Noter 

Tidligere folketingsmedlemmer fra VS
Folketingsmedlemmer i 1980'erne
Skuespillere fra Danmark
Folketingsmedlemmer i 1970'erne
Personer fra Faaborg
Rose Eken

Rose Marie Eken (født 19. marts 1976 i København) er en dansk billedkunstner. Hun har en BA (hons) fra Edinburgh College of Art (1997 – 2001) og en Master of Arts fra Royal College of Art (2001-2003) I Danmark debuterede hun på Den Fri Efterårsudstilling i 1999. Hun har efterfølgende udstillet løbende både i Danmark og i udlandet.

Billedkunstnere fra Danmark
Personer i Kraks Blå Bog
Leif Varmark

Leif Varmark (født 1941) er en dansk folkemusiker, sangskriver, anarkist og tidligere politiker fra Venstresocialisterne.

Varmark blev i 1960 uddannet kontorassistent, arbejdede hos Egnsplansekretariatet i København og på stadsarkitektens kontor i Gladsaxe, og var i 1960'erne aktiv i Kampagnen mod Atomvåben. I 1970 var han medstifter af Thylejren.

Sommeren 1968 oprettede han sammen med VS'eren Henning Prins bladet HÆTSJJ med et lån fra Leif Panduros Holdningsløse Tidende, hvor det optrådte som et nys. Inden da havde han bidraget til tidsskriftet Superlove, der redigeredes af australieren George Streeton og Anette Holm. HÆTSJJ blev senere overtaget af Bjørn Nørgård og Ole Grünbaum.

1971 komponerede Leif Varmark melodien til Skipper Clements Morgensang  med tekst af Ebbe Kløvedal Reich. 1973-83 studerede han folkloristik på Københavns Universitet og var 1974-77 litteraturkritiker ved Dagbladet Information. Han blev tilknyttet Skælskør Folkehøjskole, hvor han 1986-87 var lærer. 1989-92 virkede Varmark som forlagsmedarbejder ved Tiderne Skifter, Københavns Bogforlag og Politisk Revy. Han har udgivet nogle eventyrbøger og er engageret i økologiske tiltag. I 2006 oprettede han hjemmesiden Balladeskolen.dk, som præsenterer traditionelle danske (middelalder)ballader i teori og praksis. 2008 tog han certifikat i Permakultur. Fra 2009 gik Leif Varmark over til at spise udelukkende plantekost uden animalske produkter og driver nu hjemmesiderne Plantemad.dk og DrMcDougallDanmark.dk, som bygger på videnskabeligt materiale ang. kost, sundhed og sygdom.

Varmark er også kendt for en kontroversiel udtalelse, der placerer ham på den revolutionære venstrefløj: "For at arbejderne kan leve, må de dræbe kapitalisterne. For at arbejderklassen kan komme til magten, må den sende borgerskabet i døden.... Der er for lidt had her i verden, og det bor i de forkerte hjerter. Der er for få våben her i verden, og de ligger i de forkerte hænder."

Udgivelser 
 (sammen med Morten Thing og Anna-Lise Malmros, red.), De røde synger, København: Politisk Revy 1981. 
 Skrækeventyr for børn og voksne, Politisk Revy. 
 Kvinde-eventyr, Politisk Revy. 
 Flere kvinde-eventyr, Politisk Revy 1995. 
 Grundtvigsange, 1973. LP, akkompagneret af "Tømrerclaus" (Claus Clement Pedersen), Søren Seirup fra ”Steppeulvene” og Henning Kløvedal. Jfr. www.ponty.dk/varmark01.htm

Noter

Kilder 
 CV på Balladeskolens hjemmeside
 Erindringer af Henning Prins 

Eventyrforfattere fra Danmark
Lærere fra Danmark
Journalister ved Dagbladet Information
Sangskrivere fra Danmark
Komponister fra Danmark
Politikere fra VS
Litteraturkritikere fra Danmark
Dansksprogede forfattere fra Danmark
Kissin' Cousins (album)

Kissin' Cousins er en LP-plade med Elvis Presley, udsendt på RCA med nummeret RCA LSP-2894.

Albummet rummer soundtracket fra Presley-filmen Kissin' Cousins og kom på gaden i april 1964, stort set samtidig med premieren på filmen. Alle sangene er indspillet i RCA-studiet i Nashville i tidsrummet 26. maj – 11. oktober 1963.

Personerne bag albummet 
Folkene bag LP'en er:

 Elvis Presley, sang
 Scotty Moore, guitar
 Grady Martin, guitar
 Jerry Kennedy, guitar
 Harold Bradley, guitar
 Floyd Cramer, klaver
 Bob Moore, bas
 D.J. Fontana, trommer
 Murrey "Buddy" Harman, trommer
 Homer "Boots" Randolph, saxofon
 Bill Justis, saxofon
 Cecil Brower, violin
 The Jordanaires, kor
 Winnifred Brest, kor
 Dolores Edgin, kor
 Millie Kirkham, kor

Sangene 
Der var indlagt i alt 10 sange med Elvis Presley i filmen. LP-pladen inkluderede endvidere to "bonussange".

Sangene "Kissin' Cousins" (der er to forskellige, ligesom Elvis i filmen optræder i to forskellige roller) var titelmelodier til filmen. Den ene er en komposition af Fred Wise og Randy Starr, den anden af Bill Giant, Bernie Baum og Florence Kaye. De blev begge indspillet af Elvis Presley 29.-30. september 1963.

De i alt 12 sange var:

Side 1 
 "Kissin' Cousins" (Bernie Baum, Bill Giant, Florence Kaye) (ofte benævnt "Kissin' Cousins" nr. 2 for at skelne de to sange med samme titel) 
 "Smokey Mountain Boy" (L. Rosenblatt, Victor Millrose) 
 "There's Gold In The Mountains" (Bernie Baum, Bill Giant, Florence Kaye) 
 "One Boy Two Little Girls" (Bernie Baum, Bill Giant, Florence Kaye) 
 "Catchin' On Fast" (Bernie Baum, Bill Giant, Florence Kaye) 
 "Tender Feeling" (Bernie Baum, Bill Giant, Florence Kaye)

Side 2 
 "Anyone (Could Fall In Love With You)" (Bennie Benjamin, Luchi de Jesus, Sol Marcus) 
 "Barefoot Ballad" (Dolores Fuller, Larry Morris) 
 "Once Is Enough" (Roy C. Bennett, Sid Tepper) 
 "Kissin' Cousins" (Fred Wise, Randy Starr) 
 "Echoes Of Love" (Bob Roberts, Ruth Bachelor) (Bonussang) – senere udgivet på albummet The Lost Album fra 1990
 "(It's A) Long Lonely Highway" (Doc Pomus, Mort Shuman) (Bonussang) – senere anvendt i Elvis-filmen Tickle Me fra 1965 og udgivet på The Lost Album i 1990

Elvis Presley-albums
Zigong

Zigong (Forenklet kinesisk: 自贡; traditionel kinesisk: 自貢; pinyin: Zìgòng) er en by på præfekturniveau i provinsen Sichuan i den vestlige del af Kina. Det har et areal på 4,373 km², og en befolkning på 3.230.000 mennesker (2007).

Administrative enheder 
Bypræfekturet Zigong har jurisdiktion over 4 distrikt (区 qū) og 2 amter (县 xiàn).

Bypræfekturer i Sichuan
Planimeter

Et planimeter er et måleinstrument, som bruges til at bestemme arealet af en vilkårlig figur på en plan overflade. 

Instrumentet kan bruges til mange formål hvoraf de mest almindelige er udregning af areal på luftfotos, målfaste tegninger og (ikke fortegnede) kort.

Planimetre findes i flere forskellige udførsler, men de fleste fungerer efter samme princip. Der er tre hovedtyper; polær, lineær og Prytz "økse" planimeter. Den schweiziske matematiker Jakob Amsler-Laffon byggede det første moderne planimeter i 1854, men princippet var blevet udviklet af Johann Martin Hermann allerede i 1814. Mange planimetre har siden fulgt princippet i Amsler's planimeter – også de moderne elektroniske.

Planimetret er siden blevet elektronisk ligesom mange af de andre klassiske måleinstrumenter med de fordele det medfører. Først og fremmest præcision og bekvemmelighed. Bekvemmelighed i den forstand, at det er nemt at nulstille og kan holde en midlertidig værdi samt udlæse resultatet direkte i metriske eller engelske måleenheder. Holdefunktionen er især nyttigt hvis man f.eks. skal måle arealet af en sø og der i midten af søen er en ø, der ikke skal regnes med i arealet, da den så kan trækkes fra direkte uden man behøver en mellemregning. Normalt måler man arealet med uret, men skal f.eks. en ø i midten trækkes fra, flyttes planimetret til øen i midten (holdefunktionen bruges mens planimetret flyttes) og øen i midten trækkes så fra ved at køre mod uret. De lidt mere avancerede har desuden mulighed for direkte indtastning af størrelsesforhold, så man kan få arealet af f.eks. en sø direkte. Topmodellerne har desuden mulighed for udmåling af omkredsen og nogle findes endda med indbygget printer til udskrivning af resultater.

Areal
Måleinstrumenter
Anne-Marie Steen Petersen

Anne-Marie Steen Petersen (født 20. februar 1950 i Helsingør) er en dansk tegner og forfatter, enke efter forfatteren Henning Prins. Hun har i mange år været karikaturtegner på Politiken og Ekstra Bladet.
Hun er datter af stadsingeniør Christian Steen Petersen og Else Johanne Hansen. Steen Petersen er autodidakt som kunstner, men læste ved Københavns Universitet sociologi 1969-70 og tysk 1972-75. I begyndelsen af 70'erne var hun med i kunstnerkollektivet Røde Mor. 1971-82 var hun bladtegner på Dagbladet Information, tegner på tegnefilmproducenten Jannik Hastrups tegnestue 1977-79, på Socialistisk Dagblad 1980-82, Ekstra Bladet 1982-89, igen 1997- 2003 og på Politiken 1989-97 og fra 2003.
I december 2015 stod Petersen bag den kradsbørstige satiretegning Når du strammer garnet, der viste integrationsminister Inger Støjberg ved et juletræ med et hængt menneske som julepynt.
Tegningen, der blev bragt i Politiken, skabte en del debat.

Hendes store forbillede er den amerikanske karikaturtegner David Levine, men også grafikere som Käthe Kollwitz og Dea Trier Mørch har inspireret.

Hun har blandt andet tegnet plakater for Studenterrådet (1970-80) og for Venstresocialisterne (1970), hvor hun var politisk aktiv. Hun har illustreret bøger, bl.a. om kvindekampen og marxisme.

Hun har modtaget PH-prisen 1986, Alfred Schmidts Pris 1988, Kollegernes Pris, Cross Prisen 1989, Den gyldne Tegnestift 1993 og Ejnar Hansens Legat 1994.

Efter samliv 1968-75 med oversætter, forfatter Niels Brunse blev hun 31. marts 1985 gift i Helsingør med forfatter Henning Prins.

Udgivelser 
 (med Niels Brunse) Alice P. Jensen og det store samfund, Tiderne Skifter 1972.
 Hoch die Kommune, 1975.
 Herremagasinet, Albatros 1980.
 Esther Nielsens eventyr, Tiderne Skifter 1985 (roman).
 Hendes Majestæts loyale opposition, Ekstra Bladets Forlag 1988.
 Narrestreger, Haase og Søns Forlag 1994.
 Som i ét stof. En fortælling om Grundtvigskirken og dens bygmester, Gyldendal 1997.
 (med Henning Prins) På sporet af Julemanden, Gyldendal 2001.
 Ridser i lakken, Forlaget Per Kofod 2005.
 Ansigt – rejser i det indre Europa, Gyldendal 2008.

Referencer  
 

 Anne-Marie Steen Petersens hjemmeside 
 Opslag i Dansk Kvindebiografisk Leksikon
 
 Thorkild Kjærgaard, "Anne-Marie Steen Petersen", i: Sys Hartmann (red.), Weilbachs Kunstnerleksikon, København: Rosinante 1994-2000. 
 

Politikere fra VS
Tegnere fra Danmark
Faglitterære forfattere fra Danmark
Personer fra Helsingør
Romanforfattere fra Danmark
Personer i Dansk Kvindebiografisk Leksikon
Dansksprogede forfattere fra Danmark
Jakob Erle

Jakob Martin Erle (født 13. maj 1950) er en dansk politiker, der er kandidat til Europa-Parlamentet for Det Radikale Venstre, og som tidligere repræsenterede Venstresocialisterne. Erle er stifter af og direktør for NGO'en International Academy for Education and Democracy.

Jakob Erle, der har jødiske aner, er uddannet mag.art. og har virket som højskolelærer. Han sad i 1970'erne i Danske Studerendes Fællesråds redaktionskomité.

Fra 1977 til 1986 var Jakob Erle et ledende medlem af VS, sad i hovedbestyrelsen og var bl.a. kandidat til Københavns Borgerrepræsentation. I 1980 var Erle sammen med Anne Grethe Holmsgaard fra Mellemøstudvalget og Lone Johnsen fra Internationalt Udvalg deltager i en delegation til Mellemøsten, hvor VS underskrev en samarbejdserklæring med Folkefronten til Palæstinas Befrielse, der senere er kommet på USA og EUs terrorlister. På et hovedbestyrelsesmøde i VS 26.-28.oktober 1980 foreslog Jakob Erle og Anne Grete Holmsgaard, at man skulle styrke kontakten med PFLP, hvilket "gled igennem uden diskussion".
I fælleserklæringen hedder det blandt andet "VS og PFLP er enige om, at der hverken kan findes en løsning på det palæstinensiske eller på det jødiske spørgsmål uden et totalt opgør med den zionistiske bevægelse og med Israel." og "...[VS må] også prioritere indsamlingsarbejde til støtte for PFLP." Til en avisartikel i 2001 udtalte Erle. "I dag tager jeg naturligvis afstand fra fælleserklæringen. Det er ikke behagelig læsning. Vi var langt ude."

Han var medlem af SF fra 1987 til 1990. Erle var medstifter af Føderalistklubben i 1992 og er medlem af Nyt Europa.

Han har tidligere været radikal folketingskandidat i Års, Nordjylland.

Noter

Kilder 
 CV hos Nyt Europa
 Michael Bjerre, "Et fælles bud på en fredskurs", Berlingske.dk, 12. november 2004. Online

Tidligere folketingskandidater fra Det Radikale Venstre
Politikere fra VS
Politikere fra SF
Politikere fra Det Radikale Venstre
Lærere fra Danmark
Jøder fra Danmark